Banka e Kholo e theola CBL rate, hape. – moafrikafmradio: The Most Authoritative Radio Ever!
Banka e Kholo e theola CBL rate, hape.
MASERU — Komiti ea Banka e kholo ea Lesotho, e alositseng botsitso ba maemo a litheko (MPC), e nkile qeto ho theola sekhahla sa tsoala sa kalimo sa Banka e’o (CBL rate), ka Labobeli la beke ena, ka sepheo sa ho tsosolosa moruo o amiloeng ke seoa sa Corona.
Sekhahla sa tsoala sa kalimo sa Banka e kholo se theohile ho tloha ho 5.25 ho ea ho 4.25 lekholong, boleleng ba selomo.
Theolelo ena e etsahetse ka mora hore komiti e lule lekhetlo la bobeli, ka ts’ohanyetso, nakong ena ea seoa sa Corona.
Sesiu sa Lesotho sa lichelete tsa machaba, sona ha sea fetoha, ka mora hore se nyolohele ho makholo a ts’eletseng a metso a ts’eletseng a li dollara tsa America ($660 million), kopanong ea ts’ohanyetso e bileng teng khoeli e fetileng.
Holima qeto tsena tse peli tse kholo, Dr. Rets’elisitsoe Matlanyane ka boemo ba hae e le mookameli oa Banka o manolotse liqeto tse nkiloeng ke ‘muso litabeng tsa moruo. Li Banka le li Insurance, li tla lumella Basotho ho se lefe mekoloto ea bona nakong ea li khoeli tse tharo, empa hang hore nako e joalo e fete, Basotho ba tla lokela ho ea ikopanya le litsi tse amehang ho sheba tsela e ncha ea ho lefa.
O tsoetsepele ho hlalosa hore nako ea likhoeli tse tharo, ke nako eo likhoebo li ka e kokomosang li sa fumane letho, pele li ka iphumana li hula ka falese ea morao, eseng hore lefu lena le aparatseng lefats’e le tlo nka likhoeli tse boletsoeng. Tlaleho ka Mokholoane Ramainoane
Previous PostLekala le fetola linako tsa ho koaloa ha mabenkele, hapeNext PostLetona la meralo le mamela lillo tsa Sechaba ka COVID19, MOAFRIKA FM